**Ez lett a sorsunk – így lett a Sorsunk**

***Beköszöntő***

Az Átalvetőről van szó. Az abban bekövetkezett változásokról, és e változások által kikényszerített, ill. előrehozott web-lap megjelenéséről. A Sorsunkról. Annak köszöntéséről, ismertetéséről.

Hírtelenében nem találok irodalmi-történelmi, vagy bármilyen hasonlatot annak érzékeltetésére, milyen helyzetben vagyok. Scylla és Charybdis? Oroszlánok elé vetett rongyos keresztény, akinek elfúló, hörgő szavára most mégis szükség van? A hozzám közel állók, az írótársak, lelki testvéreim mindenről tudnak, többnyire (?) mellettem állnak. Egy mély örvényből kell kikapaszkodnom és lélegzethez jutnom. Légvételhez ahhoz, hogy szólni tudjak. Most - éppen az ő segítségükkel – vettem egy mély lélegzetet, és szólok. Próbálok szólni. Mert az alkalom parancsolja, hogy szóljak.

Az Átalvető olvasói értetlenül állnak a történések előtt, szájról szájra terjed a hír, hogy történt valami, és senki nem érti a miérteket, a hogyanokat, a kilátásokat. A maga nyers és kegyetlen valóságában nem mondhatok ki mindent. Magyaráznom kellene a magyarázhatatlant, miközben szólni sem lehet teljesen nyíltan, mert azzal kárt és meghasonlást okoznék ott, ahol csak építeni, segíteni szabad.

Csak hát a tények tények maradnak, a valóság pedig a leplek alatt is valóság. Az olvasó az Átalvető decemberi lapszámát kézbe véve azzal szembesül, hogy az megnyerő formában az eddigiekhez hasonló, szép, értékes anyagot tartalmaz. Ezek zömét még magam küldtem meg a lapkiadásért felelős személynek, amikor saját határozata nyomán ezt az utolsó számot még nekem kellett volna elkészíenem. Az anyag birtokában aztán hírtelen jött az új végzés: mégsem én. (Ezek után talán illett volna a 64 oldal valamelyikén megjegyezni, hogy jelen lapszám anyagainak java része az előző főszerk.-höz érkezett, ő gondozta azokat sajtó alá. No de lehetetlent ne várjunk!) Kétségtelen viszont, hogy a megküldött anyagok mellett szép, értékes, magas színvonalú írások is sorakoznak. A lap olvashatósága számomra örökös törekvés volt, a következőkben erről az olvasók döntenek majd. Az első benyomás alapján viszont remélhető, hogy benne az erdélyi gyökerű értelmiség „legprofibb” személyiségei fognak megszólalni. A következő, márciusi lapszám fog minden felmerülő kérdésre választ adni.

Maradva a decemberinél: a lap tulajdonosának (EKOSZ-EMTE) képviselője, az EKOSZ új (**kettő - azaz rajta kívül még egy - szavazattal ”törvényesen” újraválasztott**) elnöke köszönti elsőként az olvasót. Ebben tudomásul hozza a főszerkesztő-váltást, melyet a fiatalítás szándékával magyaráz és indokol. (Ebben a köszöntőben ott álló, engem méltató mondatot letiltottam. Mert hazugnak és a mögöttes történések sorát leplezőnek tartom. Aztán látnom kellett, hogy tiltakozásomat semmi véve mégis csak ott áll. A semmibevétel újabb ékköveként.) Lassan készültem is a váltásra, de álmomban sem gondoltam volna, hogy ez a dolgok természetes rendje-módját megcsúfolva, jellem- és lélekgyilkosság révén fog bekövetkezni.

Látom, nem tudok kibújni a kérdések elől: végül is miért történt mindez? Hiszen 27 éven át nem érte munkámat semmi lényegi kritika, csak elismerés és szeretet. Akkor hát álljon itt egyetlen mondatban a durva valóság: a magasra kapaszkodás során, melynek csúcsán, mint a legkívánatosabb falat, maga a lap állt, nem csak jelen valójában, de egész múltja, a felhalmozott értékek okán, mellyel az elismerések sorát be lehet(ett) seperni. Nem volt könnyű feladat, a legnehezebb volt magát a főszerkesztőt félreállítani. Aki a fokozatosan bevezetett diktatúrának mindegyre ellenszegült („értetlenkedett”), és, miután nem lépett le magától, le kellett gyilkolni. Szellemileg-erkölcsileg. Némely haszonlesők és a többség józanságának elaltatása révén. Mindenekelőtt viszont méltó utódról is gondoskodni kellett. Ami várakozáson felül sikerült. Elmondható tehát: *„Felség, valóban koronád legszebb gyémántja Vels”*

Az új főszerkesztőről tudnunk kell, hogy kiváló erdélyi személyiség, igazi „profi”, jelkép és példa. Igazi főnyeremény a lap számára, mindnyájan büszkék lehetünk rá. A csere mögöttes, formai és etikai-erkölcsi hátteréről pedig talán fogalma sem volt (van?) Most, utólag meg minek is? Szívből kívánok neki mindent, ami csak kell a munkához: elkötelezettséget és megfelelő forrásokat. Meg persze: sikert, és a szükséges mozgásteret. (Fogalmam sincsen, eljutnak e sorok hozzá, fog-e rájuk valamiképpen reagálni, eddig egyetlen szóval nem keresett meg.)

A lap eddigi írói gárdájának megvan a lehetősége ottmaradni eme régi/újnál, avagy odaállni az új/régi mellé. Tisztában vannak a mögöttes helyzettel és a felmerülő súlyos etikai problémákkal. De talán nem mindenki látja tisztán: a lap valódi ura nem más, mint maga a felelős kiadó. Az EKOSZ elnöke. Aki az előző főszerkesztőt azzal vádolta, hogy kisajátította a lapot. Ezzel minden szerzőnek, munkatársnak tisztában kell lennie, mielőtt elszegődne oda. Márpedig erre nagy a késztetés, hiszen évtizedes kötelék fűzi némelyüket kedves olvasóihoz. Ha kilépnek a nyomtatott változatból, elszakadnak azoktól, akik számára csak ez létezett, létezik. De tudniuk kell, hogy beléphetnek egy másikba, magába a jövőbe.

A szerzők tehát választás előtt állnak, melyben egy diktátor iránti szolgai hűség áll szemben lelkünk, lelkiismeretünk valódi szabadságával. A jövő mutatja majd meg, hova vezet az egyik, és hova a másik. Ebben a jövőben pedig helye lesz minden tehetséges, írni akaró és tudó, a mi szellemiségünkben osztozó fiatalnak is.

Ez a jövő jelenik most meg: Auróra, a hajnalhasadás, a decemberi sötétségben. Valami új: az online-változat. Melynek révén a célközönség határtalanná bővíthető. És ami egyáltalán nem új, hiszen részben a mai napig is ott áll az EKOSZ honlapján, az Átalvető online-változatának formájában. Létezett emellett egy másik elérhetőség is, az **atalveto.mozello.hu,** mely a lap szeptemberi számának hátoldalán még olvasható, tessék rápillantani, de rákeresni már fölösleges.Egyetlen mozdulattal letiltatott az egész, „a törvény nevében”. Mert merészelt némi önállóságot és függetlenséget mutatni.

Nos, e jobb sorsra érdemes net-oldal lett a bölcsője az újnak. A reménység forrása, befogadója, továbbvivője. Gazdája, ***Pintye Tamás***, a (tagságát az EKOSZ-ban mások mellett felfüggesztő) *Győri Erdélyi Kör* lelkes, fáradhatatlan, a végtelenségig elkötelezett elnöke. Hónapok óta dolgozik ennek kialakításán. „Tétova óda”-ként nyúlt hozzá a kifejlesztéséhez, formába öntéséhez, ami most a vége felé jár, majd az új és új szükségleteknek megfelelőn képes alakulni, bővülni.

Siratva az elveszettet, lelkesedéssel és reménnyel telten tekintünk az új lehetőségre: a világon bárhol élő (kiváltképpen erdélyi) magyarok egy kattintással otthon lehetnek benne, egy régi/új Átalvetőben, és mellette az egyéb, bárhonnan érkező új anyagokban. Bárkinek lehetősége lesz véleménye kifejtésére, kapcsolatépítésre… egyszóval: **a világban szétszórt erdélyi magyarok közös fórumává válhat!** Magam még annyit tennék hozzá, hangsúlyosan, hogy mindenkit, aki e web-lap címének birtokában van, arra kérünk, adja ezt tovább. Abban reménykedünk, az információ eljut majd azokhoz is, akik nem élnek az online lehetőségével.

A nyomtatott forma decemberi számát látva azzal kellett szembesülnünk, hogy az oda szánt, beküldött anyagok egy része kimaradt Pedig kihagyhatatlanok voltak, az évtizedes tradíciók, meg a praktikus szempontok okán egyaránt. Íme tehát a beköszöntő oldal első kötelessége: bemutatni azokat. És ezek mellett máris jelentkeznek az első csirák, többnyire még a régi gyökerekből fakadóan.

Reménykedünk a sikeres folytatásban, talán nem alaptalanul. Elsősorban a már összekovácsolódott szerzői gárdát várjuk. Kiknek legtöbbje természetes módon ragaszkodik a régihez, és bizalmatlan az ismeretlen iránt. Előbb-utóbb viszont döntenetek kell, drága barátaim: maradtok a fényárban úszó, bejáratott, ismert formájú, további megjelenési lehetőséget ígérő, de valahol halálos léket kapott réginél, vagy bátran mertek lépni. Felszállni az új Santa Maria-ra. De addig is: senki nem tiltja meg (legalább is részünkről) mindkettőben megjelenni.

Végezetül, de egyáltalán nem lezártan: lenne egy tényleges kiút is a kialakult szétszakítottság megszüntetésére. Ez pedig nem más, mint a lap igazi tulajdonosának, az EKOSZ-EMTE-nek a további sorsa. Egy újabb „sorsunk”. Nevezetesen, hogy az EKOSZ tagsága, annak összessége, a „hatalom” igazi birtokosa ráébred-e végre a valóságra, saját lehetőségeire és kötelességére. Ami a közelmúlt történései nyomán napról napra nehezebbé, immár szinte lehetetlenné vált. Hiszen a dolgok beálltak a maguk rendjébe, a vonat a sínen látszólag biztosan robog, a masiniszta (nagyon is) biztos kézzel vezet, a mozdonyon pedig ott a fényes győzelmi koszorú. Hogy közben a vasúti kocsik jobbra-balra düledeznek, foszladoznak? Pillanatnyilag személyi alternatíva nincs, ezért aki benn akar maradni, kénytelen a jelen helyzetet elfogadni. Aztán: lesz ami lesz… De!

Nagy nyomatékkal mondom: rá kellene ébredni a lényegre. Arra, hogy az EKOSZ kezdeteitől egy **értékközösség.** És ennek megfelelően vállalni a tisztuláshoz szükséges kényelmetlenségeket, és e lépésekkel járó konfliktusokat. Átállítani a váltót! Elítélni, megtagadni a valós értékek megcsúfolását, visszaállítani az **értékek** közösségét. Lehetséges-e ez ebben a világban, amikor a hamisság értékké, az érték meg hamissá nyilváníttatott?

Amennyiben ez sikerülne, minden egy pillanat alatt megoldódna, minden a helyére kerülne. Az Átalvetőből lett Sorsunk és a sorsunkká vált Átalvető ismét eggyé válhatna. Addig viszont örvendjünk, hogy van egy másik eszköz a kezünkben. Amellyel egyet akarunk: **nem uralkodni, de szolgálni,** vállalni sorsunkat, és elkötelezetten dolgozni annak alakításán. Éljünk vele!

***Kövesdy Pál, volt főszerkesztő és mai reménykedő.***